
Om boken

Denne boken er til alle dere som stiller meg spørsmål på Tiktok. Den er til studentene, videregående-elevene, dere på yrkesfag og alle lærlingene.

Den er til deg som drømmer om noe mer.

Helt siden faren min fikk Huntingtons og jeg fikk vite at det er femti prosent sjanse for at jeg har arvet sykdommen, har jeg hatt dårlig tid. Men sannheten er at vi alle har det travelt. Verden står overfor mange utfordringer. Vi må gjøre som generasjoner før oss –  vi må ta ansvar for det vakre demokratiet vi lever i.

Sammen må vi forsøke å løse problemene vi står i. Ingen andre vil gjøre det for oss.

Jeg sitter ikke på alle svarene, men jeg forsøker å stille gode spørsmål og by opp til debatt.

11 gode grunner til å våkne opp har jeg skrevet med et håp om at flere i min egen generasjon skal stå opp om morgenen og lure på hvorfor ting egentlig er som de er.

Du trenger ikke være enig med meg, du trenger bare å våkne opp!


Materialet i denne utgivelsen er vernet etter åndsverkloven. Det er derfor ikke tillatt å kopiere, avfotografere eller på annen måte gjengi eller overføre hele eller deler av utgivelsens innhold uten at det er hjemlet i lov, eller følger av avtale med Kopinor. Enhver bruk av hele eller deler av utgivelsen som grunnlag eller som treningskorpus i generative modeller som kan skape tekst, bilder, film, lyd eller annet innhold og uttrykk er ikke tillatt uten særskilt avtale med rettighetshaverne. Bruk av utgivelsens materiale i strid med lov eller avtale kan føre til inndragning, erstatningsansvar og straff i form av bøter eller fengsel. 

Til min søster, Andrea


The nine most terrifying words in the English language are: I’m from the Government, and I’m here to help.

Ronald Reagan


Prolog

Det er nesten så jeg hører skepsisen i tankene dine idet du leser dette. At du tenker at 24 år gamle meg, som flytta hjemmefra for typ et kvarter siden, og som har vært politiker i omtrent like kort tid, må være i overkant cocky som skriver denne boka. At du tenker at jeg må tro at jeg er politikkens Mozart eller noe. Til mitt forsvar er dette ingen biografi eller et tilbakeblikk på et snaut liv. Kall meg gjerne cocky, men så cocky er jeg ikke.

Det hjelper ikke at vi som er unge, vi som liksom skal ta Kongeriket Norge inn i fremtiden, foretrekker å ligge i senga og se på TikTok fremfor å se hva som skjer utenfor vinduet. At min generasjon ikke har ork til å se at det å engasjere seg kan påvirke retningen samfunnet tar. Sånn sett har vi oss selv å takke når beslutningene flyr over hodene våre. Om vi ikke gidder å rekke opp hånda, kan vi hverken forvente å bli hørt eller regne med at fremtiden kommer oss til gode.

Poenget med denne boka er derfor å tilgjengeliggjøre politikk for den delen av befolkningen som både påvirkes sterkest av politikken som føres, men som likevel engasjerer seg minst, altså de unge, som jeg også er en del av.

Jeg hadde mitt første møte med politikken da jeg var seks–syv år gammel. Jeg og noen venner var lei av å måtte gå på rekke i mørket langs den skumle bilveien i Asker for å komme oss til og fra skolen. Hvorfor fantes det ikke noe gangfelt? Med litt hjelp fra storesøsken og foreldre skrev vi etter hvert et sjarmerende brev til kommunen som forklarte situasjonen. Så var det bare å tvinne tomler og sjekke posten sånn cirka hvert femte minutt i noen dager. Da svarbrevet endelig kom, hadde det saksnummer og det hele, noe som var ganske kult. Ikke nok med det. Vi mottok et håndskrevet brev fra selveste ordføreren også. Hun skrev at det var imponerende at vi engasjerte oss på den måten, og at gangfeltet var på vei.

Jippi!

I dagene som kom svevde vi på skyer. Vi klarte ikke å holde kjeft om at hun som gikk rundt med det store, glinsende kjedet rundt halsen, hadde sett og hørt oss.

Hver gang jeg lurer på om jeg skal gidde å hoppe inn i en vanskelig diskusjon, tenker jeg på den gangen for snart tjue år siden. Selv om gangfeltet drøyde så lenge at det var lillesøsteren min, ikke jeg, som fikk nyte godt av det, kom det til slutt, kanskje fordi vennene mine og jeg gadd å bry oss.

Jeg liker i alle fall å tro det.

Poenget mitt er: Hadde alle, kanskje særlig de på min alder, orket å engasjere seg bare litt, tror jeg sjansen for å løse både klimakrisen, eldrebølgen og de unges boligutfordringer, for å nevne noen få av dagens bekymringer, hadde økt betraktelig.

Det er jeg helt overbevist om.

Og nå begynner det å haste.

Utålmodigheten min er todelt. Den ene delen handler om Kongeriket Norges ve og vel. La meg ta et kjapt eksempel: Politikerne snakker ofte om flyktninger, om mennesker som av ulike grunner flykter til Norge. Jeg mener det snakkes altfor lite om de som flykter fra Norge. Til tross for at oljeeventyret snart er over, tvinger dagens politikk de som har potensial til å skrive nye, norske eventyr på flukt ut av landet, fordi skatter, lover og regler gjør det så godt som umulig å slå seg opp her  til lands. Det finnes med andre ord håp for fremtiden, men vi lar det sakte, men sikkert passere riksgrensa.

Hæ?

Den andre delen er mer personlig, og handler om at faren min lider av Huntingtons sykdom, en sjelden og arvelig genfeil som blant annet gir demens og uforutsigbare bevegelser, og som det ikke finnes noen kur for.  Når jeg skal forklare sykdommen til andre, pleier jeg å si at det er som en kombinasjon av parkinsons og alzheimers sykdom. Denne sykdommen har jeg attpåtil fått vite at det er 50 prosent sjanse for at jeg har arvet, noe som gjør at jeg både sover dårlig, takker nei til ferier og hytteturer og nekter å utsette ting. Sagt på en annen måte kan det godt hende at jeg ikke kommer til å leve like lenge som de fleste andre på min alder. At sanden når som helst kan være i ferd med å renne ut av mitt personlige timeglass. Sånn sett kan denne utålmodigheten kanskje virke en smule egoistisk. Det er i så fall ikke meningen.

For dette dreier seg om noe større enn meg.

Jeg mener at mange av dagens politikere er feige. At de går rundt grøten i en del debatter. At de vegrer seg for å ta opp viktige temaer i frykt for å gjøre seg upopulære. Det mener jeg er usunt og uheldig for demokratiet, altså for deg og meg.

Det er det denne boka handler om. Om å våkne opp og begynne å bry seg. Om å slutte å tro at problemer løser seg selv. Om å begynne å stille spørsmål før det er for sent. Jeg sier ikke at jeg har alle svarene. For det har jeg ikke. Langt derifra. Men om vi ikke snart begynner å stille noen spørsmål, kommer vi i alle fall ingen vei.

Jeg tror, helt ærlig, at Norge er på vei i feil retning. Som tittelen på denne boka antyder, mener jeg det finnes minst 11 gode grunner til det.

Det må være lov å være litt cocky da?


forf.jpg







aschehoug-logo-ny.png
o« ASCHEHOUGs






cover.jpg
Simen Velle









